CELEX: 62018CJ0810
Language: sk
Date: 2020-04-30 00:00:00
Title: Rozsudok Súdneho dvora (siedma komora) z 30. apríla 2020.#DHL Logistics (Slovakia) spol. s r. o. v. Finančné riaditeľstvo SR.#Návrh na začatie prejudiciálneho konania – Nariadenie (EHS) č. 2658/87 – Colná únia a spoločný colný sadzobník – Colné zaradenie – Kombinovaná nomenklatúra – Podpoložka 8525 80 91 – Digitálne fotoaparáty – Kamkordéry – Digitálna videokamera schopná zachytiť a zaznamenať statické snímky a videosekvencie v nižšej kvalite rozlíšenia ako 800 × 600 pixelov.#Vec C-810/18.

ROZSUDOK  SÚDNEHO  DVORA  (siedma  komora)
z 30. apríla  2020 (*)
„Návrh na začatie prejudiciálneho konania – Nariadenie (EHS) č. 2658/87 – Colná únia a spoločný colný sadzobník – Colné zaradenie – Kombinovaná nomenklatúra – Podpoložka 8525 80 91 – Digitálne fotoaparáty – Kamkordéry – Digitálna videokamera schopná zachytiť a zaznamenať statické snímky a videosekvencie v nižšej kvalite rozlíšenia ako 800 × 600 pixelov“
Vo  veci C‑810/18,
ktorej  predmetom  je  návrh  na  začatie  prejudiciálneho  konania  podľa  článku  267 ZFEÚ,  podaný  rozhodnutím  Krajského  súdu  v Trnave  (Slovensko)  z 3. decembra  2018  a doručený  Súdnemu  dvoru  21. decembra  2018,  ktorý  súvisí  s konaním:

DHL  Logistics  (Slovakia)  spol.  s r. o.

proti

Finančnému  riaditeľstvu  Slovenskej  republiky,

SÚDNY  DVOR  (siedma  komora),
v zložení:  predseda  siedmej  komory  P. G. Xuereb,  sudcovia  T. von  Danwitz  a A. Kumin  (spravodajca),
generálny  advokát:  P. Pikamäe,
tajomník:  A. Calot  Escobar,
so  zreteľom  na  písomnú  časť  konania,
so  zreteľom  na  pripomienky,  ktoré  predložili:
–        slovenská  vláda,  v zastúpení:  B. Ricziová,  splnomocnená  zástupkyňa,
–        Európska  komisia,  v zastúpení:  pôvodne A. Tokár  a A. Caeiros,  neskôr A. Tokár, splnomocnení  zástupcovia,
so  zreteľom  na  rozhodnutie  prijaté  po  vypočutí  generálneho  advokáta,  že  vec  bude  prejednaná  bez  jeho  návrhov,
vyhlásil  tento

Rozsudok

1        Návrh  na  začatie  prejudiciálneho  konania  sa  týka  výkladu  colnej  podpoložky  8525 80 91  kombinovanej  nomenklatúry  (ďalej  len  „KN“)  uvedenej  v prílohe I  nariadenia  Rady  (EHS)  č. 2658/87  z 23. júla  1987  o colnej  a štatistickej  nomenklatúre  a o Spoločnom  colnom  sadzobníku  (Ú. v. ES  L 256,  1987,  s. 1;  Mim.  vyd.  02/002,  s. 382),  v znení  vyplývajúcom  z nariadenia  Komisie  (ES)  č. 1031/2008  z 19. septembra  2008  (Ú. v. EÚ  L 291,  2008,  s. 1),  nariadenia  Komisie  (ES)  č. 948/2009  z 30. septembra  2009  (Ú. v. EÚ  L 287,  2009,  s. 1),  nariadenia  Komisie  (EÚ)  č. 861/2010  z 5. októbra  2010  (Ú. v. EÚ  L 284,  2010,  s. 1),  nariadenia  Komisie  (EÚ)  č. 1006/2011  z 27. septembra  2011  (Ú. v. EÚ  L 282,  2011,  s. 1)  a vykonávacieho  nariadenia  Komisie  (EÚ)  č. 927/2012  z 9. októbra  2012  (Ú. v. EÚ  L 304,  2012,  s. 1).

2        Tento  návrh  bol  podaný  v rámci  sporu  medzi  spoločnosťou  DHL  Logistics  (Slovakia)  spol.  s r. o. (ďalej  len  „DHL“)  a Finančným  riaditeľstvom  Slovenskej  republiky  (ďalej  len  „finančné  riaditeľstvo“)  týkajúceho  sa  colného  zatriedenia  digitálnych videokamier.
 Právo Únie

3        Zo  spisu  predloženého  Súdnemu  dvoru  vyplýva,  že  znenia  KN,  ktoré  sa  uplatňujú  na  skutkový  stav  vo  veci  samej,  sú  znenia  z rokov  2009  až  2012  vyplývajúce  z nariadení  č. 1031/2008,  948/2009,  861/2010,  1006/2011,  ako  aj  z vykonávacieho  nariadenia  č. 927/2012.  Ustanovenia  KN,  ktoré  sa  uplatňujú  na  konanie  vo  veci  samej,  sú  však  v uvedených  zneniach  KN  rovnaké.

4        Všeobecné  pravidlá  na  interpretáciu  KN,  ktoré  sa  nachádzajú  v jej  prvej  časti oddiele I  bode  A,  stanovujú:
„Zatrieďovanie  tovaru  do  [KN]  sa  riadi  nasledujúcimi  zásadami:
1.      Názvy  tried,  kapitol  a podkapitol  majú  len  orientačný  charakter;  na  právne  účely  sa  zatriedenie  určuje  podľa  znenia  položiek  a príslušných  poznámok  k triedam  alebo  kapitolám,  a ak  tieto  položky  alebo  poznámky  nevyžadujú  inak,  podľa  nasledujúcich  ustanovení.
…
6.      Na  právne  účely  sa  zatriedenie  tovaru  do  podpoložiek  položky  určuje  podľa  znenia  týchto  podpoložiek  a príslušných  poznámok  k podpoložkám  a mutatis  mutandis  podľa  vyššie  uvedených  pravidiel  pod  podmienkou,  že  porovnateľné  sú  len  podpoložky  rovnakej  úrovne.  Na  účely  tohto  pravidla  sa  tiež  používajú  poznámky  k triedam  a kapitolám,  ak  kontext  nevyžaduje  inak  [ak  nie  je  ustanovené  inak – neoficiálny  preklad].“

5        Druhá  časť KN,  nazvaná  „Zoznam  colných  sadzieb“,  obsahuje  triedu  XVI,  nazvanú  „Stroje,  prístroje  a mechanické  zariadenia;  Elektrické  zariadenia;  ich  časti  a súčasti;  prístroje  na  záznam  a reprodukciu  zvuku,  prístroje  na  záznam  a reprodukciu  televízneho  obrazu  a zvuku,  a časti,  súčasti  a príslušenstvo  takéhoto  tovaru“.

6        Poznámka  3  nachádzajúca  sa  pod  nadpisom  uvedenej  triedy  KN  znie:
„Ak  kontext  nevyžaduje  inak,  kombinované  stroje  pozostávajúce  z dvoch  alebo  viacerých  strojov,  ktoré  tvoria  spolu  jeden  celok,  ako  aj  ostatné  stroje,  ktoré  sú  svojou  konštrukciou  určené  na  dve  alebo  viac  doplňujúcich  alebo  alternatívnych  funkcií,  sa  majú  zatriediť  podľa  stroja,  ktorý  vykonáva  hlavnú  funkciu.“

7        Kapitola  85  KN  obsiahnutá  v uvedenej  triede  tejto  nomenklatúry  má názov  „Elektrické  stroje,  prístroje  a zariadenia  a ich  časti  a súčasti;  prístroje  na  záznam  a reprodukciu  zvuku,  prístroje  na  záznam  a reprodukciu  televízneho  obrazu  a zvuku,  časti  a súčasti  a príslušenstvo  týchto  prístrojov“.  Do  tejto  kapitoly  patria  nasledujúce  položky  a podpoložky:

„8525

Vysielacie  prístroje  na  rozhlasové  alebo  televízne  vysielanie,  tiež  so  zabudovanými  prístrojmi  na  príjem  alebo  záznam  alebo  reprodukciu  zvuku;  televízne  kamery,  digitálne  fotoaparáty  a kamkordéry:

…

…

8525 80

–  Televízne  kamery,  digitálne  fotoaparáty  a kamkordéry:

…

…

8525 80 30

– – Digitálne  fotoaparáty
– – Kamkordéry:

8525 80 91

– – –  Iba  na  záznam  obrazu  a zvuku,  snímaných  televíznou  kamerou

8525 80 99

– – –  Ostatné“

8        Podľa  článku  9  ods. 1 písm. a)  prvej  zarážky a článku  10  nariadenia  Rady č. 2658/87,  zmeneného  nariadením  Rady  (ES) č. 254/2000 z 31. januára  2000  (Ú. v. ES L 28,  2000,  s. 16;  Mim.  vyd.  02/009,  s. 357),  Európska  komisia  s pomocou  výboru  pre  colný  kódex  prijíma  opatrenia  na  uplatnenie  KN,  týkajúce  sa  zatriedenia  tovaru.  Na  základe  prvého z týchto  ustanovení  bolo  prijaté  nariadenie  Komisie  (ES) č. 1231/2007 z 19. októbra  2007  týkajúce  sa  zatriedenia  určitých  druhov  tovaru  do  kombinovanej  nomenklatúry  (Ú. v. EÚ L 279,  2007,  s. 3).

9        Príloha  nariadenia  č. 1231/2007  tovar  opísaný  v prvom  stĺpci  tabuľky,  ktorá  sa  v ňom  nachádza,  zatrieďuje  v rámci  KN  do  príslušného  kódu  uvedeného  v druhom  stĺpci  tejto  tabuľky  a to  na  základe  odôvodnenia  uvedeného  v treťom  stĺpci  danej  tabuľky.  Pokiaľ  ide  o podpoložky  8525 80 30  a 8525 80 91,  táto  tabuľka  stanovuje:

„3.  Fotoaparát  na  zachytávanie  a zaznamenávanie  snímok  na  interné  pamäťové  zariadenie  s kapacitou  22 [megabajtov  (MB)]  alebo  na  pamäťovú  kartu  s maximálnou  kapacitou  1 [gigabajt  (GB)].
Fotoaparát  je  vybavený  senzorom  CCD  s rozlíšením  6  megapixelov  a LCD  monitorom  s tekutými  kryštálmi  s uhlopriečkou  6,35 cm  (2,5  palca),  ktorý  možno  použiť  ako  displej  pri  zachytávaní  snímok  alebo  ako  obrazovku  predtým  zaznamenaných  snímok.
Najvyššie  rozlíšenie  statických  snímok  je  3 680 × 2 760  pixelov.
Pri  použití  najvyššieho  rozlíšenia  a pamäťovej  karty  s kapacitou  1 GB  môže  zaznamenať  približne  290  statických  snímok.  Pri  použití  rozlíšenia  640 × 480  pixelov  a pamäťovej  karty  s kapacitou  1 GB  môže  zaznamenať  približne  7 550  statických  snímok.
Najvyššie  rozlíšenie  videozáznamu  je  640 × 480  pixelov.
Pri  použití  najvyššieho  rozlíšenia  a pamäťovej  karty  s kapacitou  1 GB  môže  zaznamenať  približne  11  minút  dlhý  videozáznam  s 30  snímkami  za  sekundu.
Fotoaparát  vo  funkcii  videokamery  nemá  funkciu  zoom  pre  videozáznam.

8525 80 30

Zatriedenie  je  určené  všeobecnými  pravidlami  1  a 6  pre  interpretáciu  [KN],  poznámkou  3  k triede  XVI  a znením  číselných  kódov  KN  8525,  8525 80  a 8525 80 30.
Fotoaparát  nemožno  zatriediť  do  podpoložiek  8525 80 11  alebo  8525 80 19  ako  televíznu  kameru,  pretože  umožňuje  záznam  statických  snímok  a videosekvencií.
Výrobok  dokáže  zachytávať  a zaznamenávať  statické  snímky  vysokej  kvality.
Výrobok  však  dokáže  zachytiť a zaznamenať  videosekvencie  len v kvalite  rozlíšenia  nižšej  ako  800 × 600  pixelov a nemá  funkciu  zoom  pri  videozázname.  (Pozri  Vysvetlivky  KN k podpoložke  8525 80 30).
V zmysle  poznámky  3  k triede  XVI  hlavnou  funkciou  výrobku  je  zachytávanie  a záznam  statických  snímok,  preto  sa  výrobok  zatrieďuje  ako  digitálny  fotoaparát  do  podpoložky  8525 80 30.

4.  Digitálny  fotoaparát  na  zachytávanie  a zaznamenávanie  snímok  na  pamäťovú  kartu  s maximálnou  kapacitou  1 GB.
Fotoaparát  je  vybavený  senzorom  CCD  s rozlíšením  6  megapixelov  a LCD  polohovateľným  hľadáčikom  s uhlopriečkou  5,08 cm  (2,0  palca),  ktorý  možno  použiť  ako  hľadáčik  pri  zachytávaní  snímok  alebo  ako  obrazovku  predtým  zaznamenaných  snímok.
Najvyššie  rozlíšenie  statických  snímok  je  3680 × 2760  pixelov.
Pri  použití  najvyššieho  rozlíšenia  a pamäťovej  karty  s kapacitou  1 GB  môže  zaznamenať  300  statických  snímok.  Pri  použití  rozlíšenia  640 × 480  pixelov  a pamäťovej  karty  s kapacitou  1 GB  môže  zaznamenať  približne  7 750  statických  snímok.
Najvyššie  rozlíšenie  videozáznamu  je  640 × 480  pixelov.
Pri  použití  najvyššieho  rozlíšenia  a pamäťovej  karty  s kapacitou  1 GB  môže  zaznamenať  približne  42  minút  dlhý  videozáznam  s 30  snímkami  za  sekundu.
Fotoaparát  vo  funkcii  videokamery  má  funkciu  zoom  pre  videozáznam.

8525 80 30

Zatriedenie  je  určené  všeobecnými  pravidlami  1  a 6  pre  interpretáciu  [KN],  poznámkou  3  k triede  XVI  a znením  číselných  kódov  KN 8525,  8525 80  a 8525 80 30.
Fotoaparát  nemožno  zatriediť  do  podpoložiek  8525 80 11  alebo  8525 80 19  ako  televíznu  kameru,  pretože  umožňuje  záznam  statických  snímok  a videosekvencií.
Výrobok  dokáže  zachytávať  a zaznamenávať  značný  počet  statických  snímok  vysokej  kvality.
Napriek  tomu,  že  má  výrobok  dizajn  videokamery  (kamkordéru),  má  funkciu  zoom  pre  videozáznam  a môže  zaznamenať  približne  42 minút  videozáznamu  pri  rozlíšení  640 × 480  pixelov,  záznam  videosekvencií  ostáva  druhoradou  funkciou,  pretože  výrobok  môže  zachytiť  a zaznamenať  videosekvencie  len  v kvalite  rozlíšenia,  ktoré  je  nižšie  ako  800 × 600  pixelov.  (Pozri  Vysvetlivky  KN  k podpoložke  8525 80 30).
V zmysle  poznámky  3  k triede  XVI  hlavnou  funkciou  výrobku  je  zachytávanie  a záznam  statických  snímok,  preto  sa  fotoaparát  zatrieďuje  ako  digitálny  fotoaparát  do  podpoložky  8525 80 30.
V zmysle  poznámky  3  k triede  XVI  hlavnou  funkciou  výrobku  je  zachytávanie  a záznam  statických  snímok,  preto  sa  fotoaparát  zatrieďuje  ako  digitálny  fotoaparát  do  podpoložky  8525 80 30.

5.  Digitálny  fotoaparát  na  zachytávanie  a zaznamenávanie  snímok  na  pamäťovú  kartu  s maximálnou  kapacitou  2 GB.
Fotoaparát  je  vybavený  senzorom  CCD  s rozlíšením  5  megapixelov  a polohovateľným  hľadáčikom  typu  OLED  s uhlopriečkou  5,59 cm  (2,2  palca),  ktorý  možno  použiť  ako  hľadáčik  pri  zachytávaní  snímok  alebo  ako  obrazovku  predtým  zaznamenaných  snímok.
Je  vybavený  mikrofónom  na  vstupe  a audio‑videom  na  výstupe.
Maximálne  rozlíšenie  videozáznamu  je  1280 × 720  pixelov.
Pri  použití  najvyššieho  rozlíšenia  a pamäťovej  karty  s kapacitou  2 GB  môže  zaznamenať  približne  42  minútový  videozáznam  s 30  snímkami  za  sekundu.  Pri  použití  rozlíšenia  640 × 480  pixelov  a pamäťovej  karty  s kapacitou  2 GB  môže  zaznamenať  viac  ako  dvojhodinový  videozáznam  s 30  snímkami  za  sekundu.
Najvyššie  rozlíšenie  statických  snímok  je  3 680 × 2 760  pixelov.
Pri  použití  maximálneho  rozlíšenia  a pamäťovej  karty  s kapacitou  2 GB  môže  zaznamenať  približne  600  statických  snímok.  Pri  použití  rozlíšenia  640 × 480  pixelov  a pamäťovej  karty  s kapacitou  2 GB  môže  zaznamenať  približne  15 500  statických  snímok.
Fotoaparát  vo  funkcii  videokamery  má  funkciu  zoom  pre  videozáznam.

8525 80 91

Zatriedenie  je  určené  všeobecnými  pravidlami  1  a 6  pre  interpretáciu  [KN],  poznámkou  3  k XVI.  triede  a znením  číselných  kódov  KN  8525,  8525 80  a 8525 80 91.
Fotoaparát  nemožno  zatriediť  do  podpoložiek  8525 80 11  alebo  8525 80 19  ako  televízna  kamera,  pretože  umožňuje  záznam  statických  snímok  a videosekvencií
V zmysle  poznámky  3  k XVI.  triede  hlavnou  funkciou  výrobku  je  zachytávanie  a záznam  videosekvencií,  pretože  môže  zaznamenávať  videosekvencie  vo  vyššej  kvalite  rozlíšenia  ako  je  800 × 600  pixelov  s približne  42  minútami  videozáznamu  v rozlíšení  1 280 × 720  pixelov  s 30  snímkami  za  sekundu.  Okrem  toho,  fotoaparát  vo  funkcii  videokamery  má  funkciu  zoom  pre  videozáznam.  (Pozri  Vysvetlivky  KN  k podpoložkám  8525 80 91  a 8525 80 99)
Keďže  výrobok  umožňuje  len  záznam,  zvuku  a obrazu  snímaných  televíznou  kamerou,  zatriedi  sa  ako  videokamera  (kamkordér)  do  podpoložky  8525 80 91.“

10      Vysvetlivky  ku  kombinovanej  nomenklatúre  Európskej  únie  (Ú. v. EÚ  C 137,  2011,  s. 1)  sa  týkajú  KN  v znení  vyplývajúcom  z nariadenia  č. 861/2010  (ďalej  len  „vysvetlivky  ku  KN“).  Sú  však  relevantné  pre  vec  samu,  keďže  ako  vyplýva  z bodu  3  tohto  rozsudku,  znenie  položky  8525,  ako  aj  podpoložiek  8525 80 30  a 8525 80 91  KN  zostalo  nezmenené  po  uskutočnení  zmien  tejto  nomenklatúry  nariadením  č. 1006/2011,  ako  aj  vykonávacím  nariadením  č. 927/2012.  Vysvetlivky  ku  KN  vzťahujúce  sa  na  tieto  položky  a podpoložky  znejú  takto:

„8525

Vysielacie  prístroje  na  rozhlasové  alebo  televízne  vysielanie,  tiež  so  zabudovanými  prístrojmi  na  príjem  alebo  záznam  alebo  reprodukciu  zvuku;  televízne  kamery,  digitálne  fotoaparáty  a kamkordéry
…

…

…

8525 80 30

Digitálne  fotoaparáty
Digitálne  fotoaparáty  tejto  podpoložky  môžu  vždy  zaznamenávať  statickú  snímku  buď  na  internú  pamäť,  alebo  na  vymeniteľný  nosič  záznamov.
Väčšina  fotoaparátov  tejto  podpoložky  má  dizajn  tradičných  fotoaparátov  a nemá  polohovateľný  hľadáčik.
Tieto  fotoaparáty  môžu  mať  tiež  funkciu  na  záznam  videosekvencií.
Fotoaparáty  zostávajú  zatriedené  do  tejto  podpoložky,  pokiaľ  nie  sú  schopné  pri  využití  maximálnej  kapacity  pamäte  zaznamenať  23  snímok  za  sekundu  (alebo  viac)  pri  minimálne  30‑tich  minútach  neprerušovanej  videosekvencie  v kvalite  rozlíšenia  800  ×  600  pixelov  (alebo  viac).
V porovnaní  s kamkordérmi  (videokamery  so  záznamom  obrazu  a zvuku)  v podpoložkách  8525 80 91  a 8525 80 99,  mnoho  digitálnych  fotoaparátov  (ak  fungujú  ako  videokamery)  nemá  funkciu  optického  zoomu  pri  videozázname.  Nezávisle  od  kapacity  pamäti,  niektoré  fotoaparáty  po  určitom  čase  automaticky  ukončia  videozáznam.

8525 80 91
a
8525 80 99

Kamkordéry
Kamkordéry  týchto  podpoložiek  majú  vždy  funkciu  zaznamenávať  videosekvencie  buď  na  internú  pamäť,  alebo  na  vymeniteľné  pamäťové  médium.
Všeobecne  majú  digitálne  kamkordéry  týchto  podpoložiek  iný  dizajn  ako  digitálne  fotoaparáty  podpoložky  8525 80 30.  Často  majú  polohovateľný  hľadáčik  a sú  predkladané  spolu  s diaľkovým  ovládaním.  Vždy  disponujú  funkciou  optického  zoomu  pre  videozáznam.
Tieto  kamkordéry  môžu  mať  tiež  funkciu  na  zaznamenávanie  statického  snímku.
Digitálne  fotoaparáty  sú  vylúčené  z týchto  podpoložiek,  ak  nemajú  schopnosť  pri  využití  maximálnej  kapacity  pamäte  zaznamenať  23  snímok  za  sekundu  (alebo  viac)  pri  minimálne  30‑tich  minútach  neprerušovanej  videosekvencie  v kvalite  rozlíšenia  800  ×  600  pixelov  (alebo  viac).“

 Spor vo veci samej a prejudiciálna otázka

11      Zo  spisu  predloženého  Súdnemu  dvoru  vyplýva,  že  v rokoch  2009  až 2012  DHL  doviezla  tovary  označené  v písomnom  colnom  vyhlásení  ako  „digitálne  videokamery“  (ďalej  len  „sporné  tovary“)  patriace  do  podpoložky  8525 80 91  KN,  ktorá  sa  vzťahuje  na  „Kamkordéry  iba  na  záznam  obrazu  a zvuku,  snímaných  televíznou  kamerou“,  a na ktorú  sa  uplatňuje  colná  sadzba  4,9 %.

12      Dňa  13. novembra  2012  DHL  predložila  Colnému  úradu  Trnava  (Slovensko)  (ďalej  len  „colný  úrad“)  35 žiadostí  o vrátenie  dovozného  cla  vymeraného  rozhodnutiami  v colnom  konaní,  v ktorých  tvrdila,  že  sporné  tovary  mali  byť  zatriedené  do  podpoložky  8525 80 30  KN,  ktorá  sa  vzťahuje  na  „Digitálne  fotoaparáty“  s nulovou  sadzbou  dovozného  cla.

13      Keďže  colný  úrad  týmto  žiadostiam  nevyhovel,  DHL  podala  odvolanie  na  finančné  riaditeľstvo.

14      Tento  vnútroštátny  orgán  rozhodnutím  z 5. júna  2017  odvolanie  zamietol  a potvrdil  rozhodnutia  colného  úradu.  DHL  preto  podala  žalobu  o neplatnosť  tohto  rozhodnutia  finančného  riaditeľstva  na  vnútroštátny  súd,  a to Krajský  súd  v Trnave  (Slovensko).

15      Tento  súd  uvádza,  že  sporným  tovarom  sú  prístroje  plniace  viaceré  funkcie.  Môžu  totiž  na  jednej  strane  nasnímať  viac  ako  30  minút  neprerušovanej  videosekvencie  v kvalite rozlíšenia  720 x 576  pixelov  pri  snímaní  50 snímok  za  sekundu,  počas  ktorej  užívateľ  môže  aktivovať  funkciu  „zoom“.  Na  druhej  strane  tieto  prístroje  zároveň  umožňujú  zachytiť  a zaznamenať  statické  snímky  v kvalite rozlíšenia   800 x 600  pixelov,  ba  dokonca  pri  niektorých  modelových  radoch  1 600 x 1 200  pixelov.  Vnútroštátny  súd  zároveň  uvádza,  že  videozáznam  a statické  snímky  sa  ukladajú  na  pamäťovú  kartu.

16      Na  účely  určenia  colného  zatriedenia  sporného  tovaru  treba  podľa  vnútroštátneho  súdu  postupovať  v súlade  so  všeobecnými  pravidlami  na  interpretáciu  KN  v spojení  s poznámkami  k triede  XVI  tejto  nomenklatúry,  a najmä  s poznámkou  3,  ako  sú  uvedené  v bodoch  4,  5  a 6  tohto  rozsudku.  Ide  teda  o určenie  hlavnej  funkcie  tohto  tovaru  podľa  znenia  podpoložiek  a príslušných  poznámok  ku  KN.

17      Predmetom  sporu  medzi  účastníkmi  konania  je  konkrétne  otázka,  čo  je  hlavnou  funkciou  sporných  tovarov.

18      DHL  v postate  tvrdí,  že  tieto  tovary,  ktoré  majú  schopnosť  zachytiť  a zaznamenať  videá  v maximálnej v kvalite rozlíšenia  720 x 576  pixelov – t. j. v kvalite rozlíšenia nižšej,  než  akú  vyžaduje  príloha  nariadenia  č. 1231/2007  na  zatriedenie  do  podpoložky  8525 80 91  KN  –,  sú  „digitálnymi  fotoaparátmi“  patriacimi  do  podpoložky  8525 80 30  tejto  nomenklatúry,  pretože  ich  hlavnou  funkciou  je  zachytiť  a zaznamenať  statické  snímky.

19      Na  podporu  svojho  stanoviska  DHL  predovšetkým  uvádza,  že  vzhľadom  na  „záväzné  informácie  o nomenklatúrnom  zatriedení  tovarov“,  ktoré  boli  vydané  na  totožné  tovary  v rôznych  členských  štátoch,  a to  najmä  v Holandsku,  v Spojenom  kráľovstve  a vo  Francúzsku,  by  mali  byť  sporné  tovary  zatriedené  do  podpoložky  8525 80 30  KN  ako  „digitálne  fotoaparáty“.

20      Podľa  názoru  finančného  riaditeľstva  sporné  tovary  vyhotovujú  statické  snímky  v nízkej  v kvalite rozlíšenia,  a to  len  1 600 x 1 200  pixelov,  prípadne  800 x 600  pixelov  pri niektorých  modelových  radoch.  V dôsledku  toho  nemožno  tvrdiť,  že  ich  hlavnou  funkciou  je  zachytávanie  a zaznamenávanie  statických  snímok.  Tieto  tovary  musia  byť  teda  zatriedené  ako  „kamkordéry“  patriace  do  podpoložky  8525 80 91  KN.  Navyše  uvádza,  že  jediným  kritériom,  ktoré  uvedené  tovary  spĺňajú  na  účely  zatriedenia  do  podpoložky  8525 80 30  ako  „digitálne  fotoaparáty“,  je  kvalita  rozlíšenia  snímky  nižšia  ako  800 x 600  pixelov,  pokiaľ  sa  prístroj  používa  na  zachytávanie  a zaznamenávanie  videí.

21      Podľa  vnútroštátneho  súdu  sporné  tovary  s výnimkou  jedného  parametra,  ktorým  je  kvalita  rozlíšenia  v prípade,  že  sa  prístroj  používa  na  zachytávanie  a zaznamenávanie  videí,  spĺňajú  všetky  ostatné  kritériá  na  to,  aby  sa  mohli  zatriediť  do  podpoložky  8525 80 91  KN  ako  „kamkordéry“.  Z tohto  dôvodu  sa  vo  vysvetlivkách  ku  KN  toto  kritérium  považuje  za  základné  kritérium  na  zatriedenie  uvedených  tovarov  do  podpoložky  8525 80 30  tejto  nomenklatúry  ako  „digitálne  fotoaparáty“.

22      Za  týchto  podmienok  Krajský  súd  v Trnave  rozhodol  prerušiť  konanie  a položiť  Súdnemu  dvoru  túto  prejudiciálnu  otázku:
„Má  sa  podpoložka  8525 80 91  [KN]…  vykladať  v tom  zmysle,  že  tovar  ako  digitálne  videokamery  (o aké  ide  v danej  veci)  môže  byť  do  nej  zaradený  aj  vtedy,  ak  je  schopný  zachytiť  a zaznamenať  videosekvencie  len  v kvalite  rozlíšenia,  ktoré  je  nižšie  ako  800 x 600  pixelov,  konkrétne  v kvalite  720 x 576  pixelov,  keď  ďalšia  funkcia  tohto  tovaru  –  zachytávanie  a záznam  statických  snímok  – je  obmedzená  kvalitou  rozlíšenia  statických  snímok  v rozsahu  1 600 x 1 200  pixelov  (1,92  megapixela)?“
 O prejudiciálnej otázke

23      Svojou  otázkou  sa  vnútroštátny  súd  v podstate  pýta,  či  sa  má  KN  vykladať  v tom  zmysle,  že  do  podpoložky  8525 80 91  KN  sa  ako  „kamkordéry“  zatriedia  digitálne  videokamery  s dvojakou  funkciou,  a to  s funkciou  zachytávať  a zaznamenávať  statické  snímky  a videosekvencie,  hoci  sú  tieto  kamery  pri  videosekvenciách  schopné  zachytiť  a zaznamenať  tieto  videosekvencie  len  v kvalite  rozlíšenia,  ktorá  je  nižšia  ako  800 x 600  pixelov.

24      Najprv  treba  zdôrazniť,  že  keď  je  Súdnemu  dvoru  podaný  návrh  na  rozhodnutie v prejudiciálnom  konaní v oblasti  colného  zatriedenia,  jeho  funkcia  spočíva  prevažne v objasnení  kritérií  vnútroštátnemu  súdu,  ktorých  uplatnenie  umožňuje  vnútroštátnemu  súdu  správne  zatriediť  predmetné  výrobky  do  KN,  než  vykonať  sám  toto  zatriedenie,  pretože  nedisponuje  nevyhnutne  všetkými  podkladmi  potrebnými v tomto  smere.  Vnútroštátny  súd  sa  zdá v každom  prípade  viac  príslušný  na  vykonanie  predmetného  zatriedenia  (rozsudky  zo 16. februára  2006,  Proxxon, C‑500/04,  EU:C:2006:111,  bod  23; z 22. novembra  2012,  Digitalnet a i., C‑320/11, C‑330/11, C‑382/11 a C‑383/11,  EU:C:2012:745,  bod  61,  ako  aj  uznesenie z 22. októbra  2014,  Mineralquelle  Zurzach, C‑139/14,  EU:C:2014:2313,  bod  28).

25      V prvom  rade  treba  zdôrazniť,  že z ustálenej  judikatúry  Súdneho  dvora  vyplýva,  že v záujme  právnej  istoty a uľahčenia  kontrol  treba  rozhodujúce  kritérium  na  nomenklatúrne  zatriedenie  tovaru  hľadať  všeobecne v ich  objektívnych  znakoch a vlastnostiach,  ako  sú  definované v znení  položky  KN a v poznámkach k triedam  alebo  ku  kapitolám  tejto  KN  (rozsudky z 26. septembra 2000, Eru Portuguesa, C‑42/99,  EU:C:2000:501,  bod  13,  ako  aj z 5. marca 2015,  Vario  Tek,  C‑178/14, neuverejnený, EU:C:2015:152, bod  21 a citovaná  judikatúra).

26      V druhom  rade  Súdny  dvor  zároveň  rozhodol,  že  účel výrobku  môže  byť  objektívnym  kritériom  na  zatriedenie,  pokiaľ  je  tomuto  výrobku  inherentný,  čo  musí  byť  možné  posúdiť  na  základe  jeho  objektívnych  znakov a vlastností  (rozsudok z 15. mája  2019,  Korado, C‑306/18,  EU:C:2019:414,  bod 37 a citovaná  judikatúra).  Spomedzi  relevantných  prvkov  treba z tohto  hľadiska  posúdiť  použitie,  ktoré  danému  výrobku  stanovil  výrobca,  ako  aj  spôsoby a miesto  jeho  používania  (rozsudok z 2. mája  2019,  Onlineshop, C‑268/18,  EU:C:2019:353,  bod 29 a citovaná  judikatúra).

27      V treťom  rade  colné  zatriedenie  výrobku  treba  vykonať  tak,  že  sa  zohľadní  jeho  hlavná  funkcia.  Poznámka  3 k triede  XVI v druhej  časti KN najmä  stanovuje,  že  stroj  určený  na  viac  funkcií  sa  má  zatriediť  podľa  hlavnej  funkcie,  ktorou  sa  vyznačuje  (rozsudok z 11. júna  2015,  Amazon  EU, C‑58/14,  EU:C:2015:385,  bod  23).  Súdny  dvor v tejto  súvislosti  spresnil,  že  je  potrebné  zohľadniť,  čo  je  hlavné  alebo  vedľajšie v očiach  spotrebiteľa  (rozsudok z 2. mája  2019,  Onlineshop, C‑268/18,  EU:C:2019:353,  bod  31 a citovaná  judikatúra).

28      Čo  sa  týka  sporných  tovarov,  z návrhu  na  začatie  prejudiciálneho  konania  vyplýva,  že  tieto  tovary  majú  dvojakú  funkciu,  t. j. zachytávať  a zaznamenávať  statické  snímky  a videosekvencie.

29      Treba  uviesť,  že – podobne  ako  uvádzajú  slovenská  vláda  a Komisia  vo  svojich  písomných  pripomienkach – vzhľadom  na  technické  vlastnosti  týchto  tovarov  sa  zdá,  že  ich  hlavná  funkcia  spočíva  v zachytávaní  a zaznamenávaní  videosekvencií,  takže  ich  treba  zatriediť  do  podpoložky  8525 80 91  KN  ako  „kamkordéry“,  čo  prináleží  overiť  vnútroštátnemu  súdu.

30      Zo  spisu  predloženého  Súdnemu  dvoru  totiž  vyplýva,  že  po  prvé,  hoci  kvalita  rozlíšenia  zachytených  a zaznamenaných  statických  snímok  je  relatívne  nízka,  t. j. 1 600 x 1 200  pixelov,  ba  dokonca  pri niektorých  modelových radoch  iba  800 x 600 pixelov,  kvalita  rozlíšenia  zachytených  a zaznamenaných  videosekvencií,  a to  720 x 576  pixelov,  ako  aj  rýchlosť  zachytávania  videozáznamov  50 snímok  za  sekundu  dosahujú  kvalitu  štandardného  DVD.  Po  druhé  technické  vlastnosti  uvedených  tovarov,  predovšetkým  ich  tvar  a ich  vyklápací  hľadáčik,  im  dávajú  výzor  skôr  videokamery  (kamkordéru)  ako  digitálneho  fotoaparátu.  Po  tretie  všetky  sporné  tovary  boli  ponúkané  na  predaj  ako  digitálne  videokamery  s hlavnou  funkciou  zachytiť  a zaznamenať  videosekvencie.  Po  štvrté  sa  zdá,  že  samotný  výrobca  prezentoval  tento  tovar  v užívateľských  príručkách  ako  digitálnu  videokameru,  ktorej  cieľovou  skupinou  sú  osoby  vyhotovujúce  videozáznamy  s cieľom  ich  publikácií  na  stránke  YouTube.

31      Okrem  toho  slovenská  vláda  a Komisia  v písomných  pripomienkach  správne  uvádzajú,  že  skutočnosť,  že  sporné  tovary  nespĺňajú  parameter  kvality  zaznamenávania  uvedený  vo  vysvetlivkách  ku  KN  na  to,  aby  mohli  byť  zatriedené  do  podpoložky  8525 80 91  tejto  nomenklatúry  ako  „kamkordéry“,  t. j. nemajú  schopnosť  zaznamenávať  videosekvencie  aspoň  v kvalite rozlíšenia 800 x 600  pixelov,  neznamená,  že  tieto  tovary  sa  majú  automaticky  zatriediť  do  podpoložky  8525 80 30  KN  ako  „digitálne  fotoaparáty“.

32      V tejto  súvislosti  treba  na  jednej  strane  pripomenúť,  že  vysvetlivky  ku  KN  významne  prispievajú k výkladu  rozsahu  jednotlivých  colných  položiek,  ale  nie  sú  právne  záväzné  (pozri v tomto  zmysle  najmä  rozsudky  zo 6. septembra  2018,  Kreyenhop & Kluge, C‑471/17,  EU:C:2018:681,  bod 38 a citovanú  judikatúru,  ako  aj  zo 16. mája  2019,  Estron, C‑138/18,  EU:C:2019:419,  bod 57 a citovanú  judikatúru).

33      Na  druhej  strane  táto  skutočnosť  nemá  vplyv  na  hlavnú  funkciu  sporných  tovarov,  ktorá  je  určená  ich  objektívnymi  vlastnosťami.

34      Napokon v rozsahu, v akom  vnútroštátny  súd  tvrdí,  že  spor  medzi  účastníkmi  konania  vo  veci  samej  sa  týka  otázky,  či  sporné  tovary  zodpovedajú  digitálnym  fotoaparátom,  alebo  digitálnym  videokamerám  (kamkordérom) v zmysle  prílohy  nariadenia č. 1231/2007, z judikatúry  Súdneho  dvora  vyplýva  na  jednej  strane,  že  takéto  nariadenie o zatriedení  je  prijaté  Komisiou  vtedy,  keď  zatriedenie  určitého  konkrétneho  tovaru  do  KN  môže  spôsobovať  problém  alebo  vyvolávať  spor, a na  druhej  strane,  že  takéto  nariadenie  má  všeobecný  dosah,  pretože  sa  neuplatňuje  na  osobitný  subjekt,  ale  vo  všeobecnosti  na  výrobky,  ktoré  sú  identické s výrobkom,  ktorý  je  predmetom  tohto  zatriedenia  (rozsudok z 19. februára  2009,  Kamino  International  Logistics, C‑376/07,  EU:C:2009:105,  bod  63).

35      Ako  teda  správne  zdôrazňujú  slovenská  vláda  a Komisia  vo  svojich  písomných  pripomienkach,  výrobky,  ktoré  sú  predmetom  zatriedenia  v nariadení  č. 1231/2007  a sú opísané  v bodoch  3  až  5  tabuľky  tvoriacej  prílohu  tohto  nariadenia,  nie  sú  totožné  so  spornými  tovarmi.  Digitálne  fotoaparáty  uvedené  v týchto  ustanoveniach  sa  totiž  odlišujú  od  sporných  tovarov  predovšetkým  tým,  že  umožňujú  zaznamenávanie  jednak  statických  snímok  vyššej  kvality  a jednak  videí  v menšom  rozlíšení  a rýchlosťou  30  snímok  za  sekundu,  zatiaľ  čo  sporné  tovary  umožňujú  zaznamenávanie  videí  rýchlosťou  50  snímok  za  sekundu.

36      Je  pravda,  že  podľa  judikatúry  Súdneho  dvora  analogické  uplatnenie  nariadenia  o zatriedení  na  výrobky,  ktoré  sú  podobné  výrobkom  uvedeným  v tomto  nariadení,  podporuje  koherentný  výklad  KN,  ako  aj  rovnosť  zaobchádzania  s hospodárskymi  subjektmi  (rozsudok  zo 4. marca 2004,  Krings, C‑130/02,  EU:C:2004:122,  bod 35).

37      Takéto  analogické  uplatnenie  však  nie  je  nevyhnutné  ani  možné,  ak  Súdny  dvor  svojou  odpoveďou  na  prejudiciálnu  otázku  poskytol  vnútroštátnemu  súdu  všetky  skutočnosti  potrebné  na  zatriedenie  výrobku  do  vhodnej  položky  KN  (rozsudok  z 12. apríla  2018,  Medtronic, C‑227/17,  EU:C:2018:247, bod 59 a citovaná judikatúra).

38      Vzhľadom  na  vyššie  uvedené  úvahy  treba  na  položenú  otázku  odpovedať  tak,  že  KN  sa  má  vykladať  v tom  zmysle,  že  do  podpoložky  8525 80 91  tejto  KN  sa  ako  „kamkordéry“  zatriedia  digitálne  videokamery  s dvojakou  funkciou,  a to  zachytávanie  a zaznamenávanie  statických  snímok  a videosekvencií,  aj  keď  v prípade  videosekvencií  sú  tieto  kamery  schopné  zachytiť  a zaznamenať  tieto  sekvencie  len  v kvalite rozlíšenia nižšej  ako  800 x 600  pixelov,  keďže  hlavnou  funkciou  týchto  digitálnych  videokamier  je  zachytiť  a zaznamenať  tieto  sekvencie,  čo  prináleží  overiť  vnútroštátnemu  súdu.
 O trovách

39      Vzhľadom  na  to,  že  konanie  pred  Súdnym  dvorom  má  vo  vzťahu  k účastníkom  konania  vo  veci  samej  incidenčný  charakter  a bolo  začaté  v súvislosti  s prekážkou  postupu  v konaní  pred  vnútroštátnym  súdom,  o trovách  konania  rozhodne  tento  vnútroštátny  súd.  Iné  trovy  konania,  ktoré  vznikli  v súvislosti  s predložením  pripomienok  Súdnemu  dvoru  a nie  sú  trovami  uvedených  účastníkov  konania,  nemôžu  byť  nahradené.
Z týchto  dôvodov  Súdny  dvor  (siedma  komora)  rozhodol  takto:

Kombinovaná nomenklatúra uvedená v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku, v znení vyplývajúcom z nariadenia Komisie (ES) č. 1031/2008 z 19. septembra 2008, nariadenia Komisie (ES) č. 948/2009 z 30. septembra 2009, nariadenia Komisie (EÚ) č. 861/2010 z 5. októbra 2010, nariadenia Komisie (EÚ) č. 1006/2011 z 27. septembra 2011 a vykonávacieho nariadenia Komisie (EÚ) č. 927/2012 z 9. októbra 2012, sa má vykladať v tom zmysle, že do podpoložky 8525 80 91 tejto KN sa ako „kamkordéry“ zatriedia digitálne videokamery s dvojakou funkciou, a to zachytávanie a zaznamenávanie statických snímok a videosekvencií, aj keď v prípade videosekvencií sú tieto kamery schopné zachytiť a zaznamenať tieto sekvencie len v kvalite rozlíšenia nižšej ako 800 x 600 pixelov, keďže hlavnou funkciou týchto digitálnych videokamier je zachytiť a zaznamenať tieto sekvencie, čo prináleží overiť vnútroštátnemu súdu.

Xuereb

von Danwitz

Kumin

Rozsudok bol vyhlásený v Luxemburgu 30. apríla 2020.

Tajomník
 
      Predseda  siedmej  komory

A. Calot Escobar
 
      P. G. Xuereb

*      Jazyk konania: slovenčina.